Joburg tot Kaapstad met nét een tenk!Die gesprekke rondom die braaivleisvuur is gewoonlik in die lyn van: “My bakkie is groter as joune…” of “My bakkie is die sterkste!”, maar min mense sal ooit sê my bakkie is die ligste op brandstof! Selfs al gee dit elke keer ŉ gehuil by die brandstofpomp af. By Maroela Media weet ons self hoe lig op brandstof Isuzu se 1.9 D-Max is. Ons het reeds daaroor berig – maar Isuzu het besluit om daad by woord te voeg. Grant McCleery, ŉ voormalige renjaer en die ster wat met daardie Opel SuperBoss bó op die dak gejaag het in die Continental-advertensies op die kassie in die 1990’s, het ŉ 1.9 diesel Isuzu D-Max van Johannesburg af tot in Kaapstad gery. Teen ŉ konstante 100 km/h is die 1 431 km afgelê en slegs 73,82 liter diesel is gebruik… dit is 5,1 ℓ/100 km óf 19,39 km/ℓ in die ou taal! Dis fantasties. Die sewende generasie Isuzu D-Max is beskikbaar in drie bakstyle – enkel-, uitgebreide- en dubbelkajuit. Daar is twee enjins beskikbaar, die spaarsamige 1.9 óf ŉ 3.0. Daar is ook twee ratkaste – 6-spoed handrat of 6-spoed outo sowel as beide dryfstelsels, 4×2 óf 4×4. Met soveel opsies kan ŉ mens kies en keur en die perfekte bakkie kry vir jou behoeftes.